Skru helt op for julestemningen på Voergaard Slot. Sådan lyder det fra Anker Laden-Andersen, formand for Voergaard Slots bestyrelse. Han glæder sig selv til at opleve de 70 boder, der fra denne weekend står klar på det historiske slot. - I år er temaet Børnenes Jul, og det vil blandt andet sige, at man bruger ting som børn og også voksne kan genkende så som slik og legetøj i juleudsmykninger, siger han og tilføjer, at det bliver rigtigt smukt. Bjarne Als udsmykker igen Det er igen i år Bjarne Als, Bering House of Flowers, der står for pyntningen af slottet. Han er kendt for overdådige dekorationer, som folk kommer langvejs fra for at opleve. -  Jul på Voergaard Slot har fået en form for kultstatus i hele landet, så folk kommer fra hele landet, siger Anker Laden-Andersen. Det er også muligt, at købe nogle af Bjarne Als´ storslåede dekorationer samt et flot udvalg af julepynt. Corona-sikret adgang I lighed med mange andre aktiviter i disse tider, da coronasmitten igen er stigende, så er arrangøren bag årets juleudstilling på Voergaard Slot meget opmærksomme på, at gæsterne skal kunne færdes corona-sikret inden for slottets murer. - Vi søger for kontrol af coronapas, vi deler mundbind ud, og der er masser af sprit, siger Anker Laden-Andersen, som tilføjer, at personalet også er instrueret i, hvad man skal gøre,  hvis der opstår coronakritiske situationer. Voergaard Slot har åbent for juleudstillingen denne og næste weekend.

Referat:
Så er det endnu en gang blevet tid til at skrue op for julestemningen, når Voergaard Slot fra fredag slår dørene op til jul og i år står julen i børnenes tegn.